OKRESNÁ PROKURATÚRA RIMAVSKÁ SOBOTA 
Jesenského 1, 979 80 Rimavská Sobota 1

Číslo: 2 Pv 118/16/6609	Rimavská Sobota 18.05.2016 
EEČ: 2-49-54-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Rimavská Sobota 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 84, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
v období mesiacov február, máj, august, november 2015 a od 01.01.2016 až doposiaľ v obci XXXXX, okres XXXXX a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 ods. 3 a nasl. Zákona o rodine číslo 36/2005 Zbierky zákonov a ktorá mu bola uložená rozsudkom Okresného súdu XXXXX spisovej značky XXXXX z 15.07.2014, právoplatným a vykonateľným 30.07.2014 a to prispievať výživným na svoju dcéru maloletú XXXXX, nar. XXXXX  v XXXXX, sumou vo výške po 100,-- € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX, trvalým bydliskom XXXXX 37, okres XXXXX, aj napriek tomu, že za uvedené obdobie bol a stále je XXXXX čím mu vznikol za uvedené obdobie na bežnom zameškanom výživnom do 06.05.2016 pre matku dieťaťa XXXXX celkový dlh vo výške 800,-- €,  
lebo zanikla trestnosť činu.  
 
Odôvodnenie:
Poverená príslušníčka Obvodného oddelenia PZ XXXXX uznesením spisovej značky ORP-108/RS-RS-2016 z 17.03.2016 podľa § 199 odsek 1 Trestného poriadku začala trestné stíhanie a podľa § 206 odsek 1 Trestného poriadku vzniesla obvinenie XXXXX, za prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 16.05.2016 bol na tunajšiu prokuratúru predložený vyšetrovací spis na vec sa vzťahujúci, spolu s návrhom poverenej príslušníčky Obvodného oddelenia PZ XXXXX na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 odsek 1 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.

Preskúmaním spisového materiálu ako aj citovaného návrhu poverenej príslušníčky Obvodného oddelenia PZ XXXXX som zistila, že tento je dôvodný. 
		
	Obvinený XXXXX pred poverenou príslušníčkou Obvodného oddelenia PZ XXXXX 29.03.2016 vypovedal, že je si vedomý toho, že rozsudkom súdu je zaviazaný platiť výživné na svoju dcéru mal. XXXXX po 10,-- € mesačne do rúk matky dieťaťa XXXXX. Pracuje v XXXXX ako XXXXX, nemá každý mesiac pravidelný mesačný príjem. Preto neplatil pravidelne výživné na dcéru. Bývalej manželke výživné platil tak, že jej vkladal peniaze na účet a niektoré mesiace ako vo februári, v máji a v auguste 2015 jej zaplatil výživné priamo do rúk, o čom nemá doklad. Zameškané výživné sa bude snažiť čím skôr zaplatiť s tým, že v budúcnosti sa bude výživné snažiť platiť pravidelne. 

Súčasťou vyšetrovacieho je rozsudok Okresného súdu XXXXX spisovej značky XXXXX z 15.07.2014, právoplatný a vykonateľný XXXXX ktorým bol XXXXX súdom zaviazaný prispievať výživným na svoju dcéru maloletú XXXXX, nar. XXXXX  v XXXXX, sumou vo výške po 100,-- € mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX, trvalým bydliskom XXXXX 37, okres XXXXX.

Svedkyňa a zároveň poškodená XXXXX pred poverenou príslušníčkou PZ 06.05.2016 uviedla, že jej bývalý manžel XXXXX si od februára 2015 neplnil riadne svoju vyživovaciu povinnosť, nakoľko nezaplatil výživné za mesiace február, máj, august, november 2015 a od januára 2016 až doposiaľ. K tejto vyživovacej povinnosti vo výške po 100,-- € mesačne bol zaviazaný súdom a za osem mesiacov mu vznikol na výživnom dlh vo výške 800,-- €. Ďalej vypovedala, že 06.04.2016 XXXXX vložil na jej osobný účet výživné vo výške 400,-- € a taktiež 04.05.2016 vložil na jej účet v Slovenskej sporiteľni výživné vo výške 500,-- €. Uvedeným spôsobom tak uhradil celé zameškané výživné do konca apríla 2016 a zároveň zaplatil výživné aj za mesiac máj 2016. Keďže uhradil výživné v plnej výške, nežiada aby bol trestne stíhaný. Jej dcéra XXXXX za toto obdobie núdzou netrpela, nakoľko sa o ňu riadne starala podľa svojich schopností a možností. O náhradné výživné príslušné úrady nepožiadala. 

Vo vyšetrovacom spise sú aj ďalšie listinné dôkazy a to doklady o úhrade výživného obvineným XXXXX poškodenej matke dieťaťa XXXXX na jej účet do Slovenskej sporiteľne, rodný list mal. XXXXX, potvrdenie o návšteve školy tohto dieťaťa, správy ÚPSVaR XXXXX, odboru služieb pre občana na obvineného, Sociálnej poisťovne XXXXX na menovaného, ako aj iné listinné dôkazy. 

Zo správ od ÚPSVaR XXXXX vyplýva, že obvinený XXXXX nie je vedený v evidencii uchádzačov o zamestnanie tohto úradu, menovaný nevykonával ani nevykonáva aktivačnú činnosť formou dobrovoľníckej služby pri tomto úrade, nepoberal a nepoberá pomoc v hmotnej núdzi.

Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od februára 2015 do konca apríla 2016 splnil svoju vyživovaciu povinnosť v plnej výške a uhradil zameškané ako aj bežné výživné za mesiac máj 2016 matke dieťaťa XXXXX s tým, že ďalšie výživné má uhradiť do 20.06.2016 a nakoľko o jeho dcéru v uvedenom období bolo riadne postarané zo strany jej matky a táto núdzou netrpela, som preto rozhodla tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry XXXXX. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok. 

JUDr. Renáta Vavráková 
prokurátorka